Originalgetreue Abschrift des Zeitungsartikels: Mülheimer Zeitung  vom 10.11.1932

Wän üs dat Sinter Mätes Vügelsche?

Der Plattdütsche Krink
hatte im Evangelischen Gesellenhaus einen gut besuchten Abend. Vor dem Platz, wo sonst der Präsident Rektor Klewer saß, lag auf dem Tisch ein Bild des Verstorbenen mit einem Kranz. Kahl Nedelmann begrüßte die Anwesenden, deren erste schon kurz nach 6 Uhr gekommen waren, mit den Worten:

Gun Omend tesame!
Dä freundliche Minsch, dän ink so dükkes van dieser Stell ut ”gun Omend” gesag het, he üs ne miahr. Sinne Platz üs leeg. Watt he för us gudde Stadt Mölmm, för die Heimatgeschichte, för use Krink gedohn het, dodröver üs in de letzte Dag so vüll gesag un geschrieve wode, dat ick van Omend dröver stillschwiege kann.
Wei hadden et iaste vör, de Krinkomend vandag – wegen aal die Truur, die wei im Hatten hävven – utfallen te loten, merr hernoh sagte wei us: Alles, wat vanomend vörgedrage wäd, üs mit Wilm Klewer ganz genau öwerlag wode. Dat meiste üs van üm selver geschriewe. Hädd he noch 24 Stund länger gelew, dann hädde wei sogar sin Stimm erhaule: sinne Vördrag soul op Wasplatte, grad wie se dat vör dat Radio maken, opgenohme wäde.
Wänn wei nou gliek Wilm Klewer sin Väschen hüaren, dann wäd et us sin, as wöar he noch ouner us; dodrüm üs he ouk för us ne doud, in us Erinnerung üs he lebendig. Dodrüm bruk use Krinkomend vandag kein trurege Fier te sin. Getrurt häwwen allmole, wie wei hie sitten, üm Wilm die leßte vier Dag. Die Truur leat achter us. Wei möten
nou vorutkieken, üm an dem Werk, wat he mit us begunnen het, wider te arbeien. Dat üs die beste Iehrung för use Wilm Klewer.
Vier van us Krink-Kameröd häwwen Gedichte gemak zu sinnem Andinke. Se-i sallen et iaste tu Wod kummen.Hernoch wäd de junge Kahl von Eicken die leßte Arbeid öwer Sinter Mätes vörlese. Dann dräg Frau Müller – bekaunt ouner “Lene” in der Stielmus-Reis – wat vör öwer Sinter Mätes op Chünsitt, dann Wim Terjung en Gedich van Wilm, un tum Schluß    singe wei dat Sinter –Mätes-Lid, so wie dat vörigen Dunnesdag van üm faßgesatt woar.
Im ganzen wäd et jo stiller tugohn ees früer. Besounes müg ick bidden, vanomend nit Beifall te klatschen. Me kann sich auk ees im stille freuen.
Dann wurden einige der zahlreichen, Rektor Klewer gewidmeten Gedichte verlesen und zwar das von Hermann Falkenburg, das wir schon veröffentlichten, von Schorsch von der Dunk, Richard Neumann und Jan Mescher, das wir nachstehend bringen:

Am 4.November, mei luag wat im Sinn,
Do kuam min auhl Müederke b-ei me-i erinn,
Nou dink es ahn – seet se – (se wohd blas un roat),
Nou dink es ahn, Willem Klewer ües duat !
He hät gister Omend en Herzschlag gekre-ige,
En Viälstund drob duat, en Uhr oder ne-ige!
Noch gister do wüar he, ach dinkend doch es!
Be-i Kahl van E-icke un im Geschichtsverein gewes!
Wi me-i dat alles min Müederke sag,
Do kre-ig ick vör Schreck - boll selwer en Schlag!
En netten Duat hat he, su de-it et dann he-ite!
Merr ruptig ou do ut dem Lewe gere-ite!
Doch für di, di trückbliewe, ües et räch hat,
Ouk für Fröün un Bekaune be-i us in der Stadt!
Es he im vüerege Johr pensioniert,
Dach me, noch lange Tiet hät he riskiert,
Wie he su gink, dour et Lewe te schlufe,
Mit Selterswater te drinke – oder mit Kufe,
Denn et mackten üm ke-in Plesier,
Schnäpske te drinke, of Wien oder Bier,
We-il, no he kaunt sinne Mage,
Ick kan dat Tüeg – sag he – ni verdrage!
Ja! et Schicksal dat hat üm räch völl agepack!
Im Lewe do hat he ouk völl dourgemack!
Sin Gesoundhe-it, di stimmde ni ümmer genau,
Un lange Tiet vör üm – do storf al sinn Frau.
Doch su e-ine Mann, wie he wour im Lewe,
Derr de-it et verhaftegesgott! ni völl gewe!
Di Schuahlke-iner häwwen räch gähn üm gehat,
Un ouk derr üer Aühles, wuo he mit spruak Platt.
Wat he vör us Möllemsche Sprok het gedohn –
Am Soterdag diät in der Ze-itung et stohn.
Wi he di Stadtgeschichte geforsch –
Dat we-it Jan un Hinnerk, un Hermann un Schorsch!
Jedes Hus kaunt he, ouk Büeschen un Wäg,
Wat früher passiert wour – of gut oder schläch,
Wat tou sich gedrage, wat sües woht gedohn –
Manch Kirkenarchiv-Buok he op sich le-it schlon!
Dat bruk ick gewiß doch koum säggen ink –
Wat he gedohn för dä Plattdütsche Krink.
Wi he di Poumpekirmes gepack –
Wi he di Stielmus-Re-is gemack,
Wi he diät öwer di Husmiddels kalle,
Wi öwer Husschlachte, dat us su gefalle.
Sin Stimm wour zwar wat schwaak, wat winneg –
Doch spruak he dat Möllemsche Platt räch sinneg.
Be-inoh si Stimm op di Platte ouk kuam,
Doch – Dags vörher – ussen Hergott üm nuahm.
Ja, ja! Et ge-iht us noch völl im Gewisse –
Wat we-i Willem Klewer noch dükkes vermiße!
Doch wille we-i in sinnem Sinne nohstrewe,
Es wüar he noch ouhner us, midden im Lewe!
Un mag et us gut – of bedrüfter noch gohne -
Us Möllemsche Sprook – sal ümmer bestohne!
We-i wille se völl es müeglech ouk kalle!
Un söihl et ouk dän oder dän ni gefalle!
Dink stets: Öwer Möllemsches Platt kümp nicks dröwer!
Tour E-ihr un Andinke an Willem Klewer!

Herr von Eicken jun. verlas die läste Arbet Rektor Wilhelm Klewers föar ßine geliebte Krink, “Sinter Mäte”, fädig gewode en paar Stound vöar ßinem Doad am 3.November 1932, omes 10 Uhr.

Wenn we-i van Sinter Mäte kalle wille, müte we-i mit Wodan anfange. Gitt witen all, dat Wodan oder Guotan dän böweste Gott van die aul Dütsche wuar. Be-i us üs di Erinnerung an üm noch in däm Wod Gusdag erhaule gebliewe. Der Gusdag wuar sienen Dag. Dre-imol im Johr wod üm en groat Fes gefiert. Dat dridde Fes wuar dat Erntdankfes. Dan guav ett groate Etereien, be-i der ouk flott gedrunke wod. Be-i der Fii-er verguat me di Ke-iner ni. Si krige, wän se van Hus tu Hus trocke, en gudd De-il van däm, wat domols Ke-iner gän uate.
Wodan – Guotan wuar de Godd, van däm all dat Gede-ihe affhing. He wuar allmechdig un wuß alles. We-il he di Ernte gebrach hadd, drüm wuar ett Rech, dat me üm dat Fes fierde. He wuar ouk de Godd, dä woul, dat di Minsche gän däm wat affguawe, dän nicks had, dän arm wuar. Uem dat te prüwe, gung he es en arme Mann an di Hüser vörbe-i un deat um Gawe bidde.
Su künne we-i ett verstohn, dat me di Ke-iner op dän Dag, wu me üm dankte, mit Gawen bedinken deat. Ett woden üm te Eahren Für affgebrannt. Ees nou di christlichen Missionen no Dütschland kuamen, do woulen di Dütsche, wän se ouk wahl Ne-igung tu dän nüi-e Glouwen hadde, nit van di aule he-idnische Fi-ere lote, un do kuame se in Gefahr, däm aule Glouwe wierr antehange, die Missionare lagten dorüm gän christliche Fi-ere op dän germanische Fesdag. Nou wod im Herws dat Andinke van dän Bischof Martin van Tours, be-i us “Sinter Mäte” genümp, gefi-ert. Un su kuam ett, dat dän Dag van Sinter Mäte op dat he-idnische Erntedankfes gelag wod.
Mätes stampde ut Peannonien, Ungarn. Sienen Namen söll üm sienen Vader, dän römischen Offizier woar, gegewe häwwe, üm antedüe, dat dä Jung sich e-ines Dags däm Krigspadd van di Römer widme soul, sua seed Dr. Rosenberger. Mäte wod Saldot. Nou kenne gitt jua all di Legende, wi Mäte an en arme Bedeler, dän bloß noch Klüngele am Liew hadd, di Hälte van sienen Mantel affguav. Wän üs dän Bedeler gewes!? In en arm Hüske bliew Mäte turr Nach. Im Droum kuam dän Heiland no üm, dän drug dän halven Mantel. Vöar Mäte sag dän Herr, dat üm dä Kriegsmann do de Mantel geschenk hadd, he söil van nou an üm diene. Ees Mäte morges wackrig wod, makten he sich op dän Weg nom nächste Kloster. He wod no johren Priester, dann sugar Bischof. Ees he tum Bischof erwehlt wode wuar, verstoppten he sich ut  Besche-idenheit. Ewer in der Nöhde van seinem Versteck wuare Gäns, di verrode üm duar üahr –Geschnatter. Drüm wäde di Gäns ouk op seinem Dag geschlag.  Wi Wodan di Milddetigke-it van di aule Germane prüfte, so hadd Christus Mäte geprüf.
Ees Mäte tum Bischof van Tours gewehlt wuar, passierten die Geschichte, di van die Gäns vertellt. Müge sich geleahrde Forscher drüm strie, off di Legende sich geschichtlich bewiese lött. Di Gäns müten ett ewer in völl Gegende op sinter Mäte künne. Ick glöiv ewer, dat dat Schlachte der Gäns op sinter Mäte nicks mit dän Bischof te duhn heet, ett wäd genau su sein, wi be-i us dat Ferkeschlachte, dat ouk in auler Tied op Sinter Mäte sienen Anfang nuahm, we-il dann dat Fle-isch riep wuar. Di Gäns wädden ouk riep (fett) gewes siene.
We-i wille nou en bittsche dervan höre, wie Sinter Mäte im Rhienlaund gefiert wäd. Do kann me manche Ad un Wies ounersche-ie. Me kennt Mätefür, Boukwe-itepannekouke-Ete oder ouk auner Gebäck un dat Schmiete in di Grubblegrapp.
Sinter Mäte-Für heet me in Möllm ni gekaunt. Posch-Für guav ett be-i us. Ewer in der Eifel, do üs dat Mätefür in Gebruk. Dä geleahrde Professor Aubin, früher in Bunn, heet en geschichtliche Atlas der Rhienprovinz herutgegewe, do üs opgete-ichnet, wu me Martins-Für kennt.
Van Koblenz büs Kleve, ewer ni in Geldern, in Möasch, in Nühs büs Kölle, van Mayen büs Aachen an de Grenze, im Westerwald brannte ouk Mäte-Für. In der Eifel süke sich di Junges en Boahnestang ut föar di Fackel, schlank un groat mutt se sein, all im Summer mustere se di Stange im Boahnefeil, di Stang wäd en Meter vam dicke E-in aff mit Stroah dick bepack, an meahrere Stelle wäd dat Stroah mit en Stroahbaund ümboune. Am Dag vöar de Fier hole sich di Junges be-i di Buren Stroah tesame, se singe dobe-i en Liddsche:

Dire, dire löötsche,
gev mir e klean schöövche,
en grues büsch,
dat et ose Hergott net verdrüahs
dat der Wonk net ’njagt,
dat der Hagel net ’nschlagt,
dat oses Herrgots Blöumchen
op der Hede net verkaalt.

Giv en Buer te winnig Stroah, su klemme ett sich achterrücks di Junges. Op en Berg wäd Stroah opgehöpp un dann angestoke. En paar Junges bliewen als Wächter be-im Für. Di aunere trecken ounen am Berg mit üahr Fackele üm dän Berg. Tum Schluß versammele sich all noch e-inmol üm dat Für op däm Berg, dat leßte Stroah wäd in dat Für geschmiete, en hoach Flamm schütt gen Himmel, dan trecke di Junges wierr nom Od trück. Vöar däm Od verbranne se di Fakele. Derhe-im giv ett  Riefpannekouke un dovan ete se su völl, es merr en Aakesknech verdräg.
Nördlich wäd noch in Lobberich en Mäte-Für gemak. Ouk do bedele di Pöste um Sake föar dat Für, se singe:

Zint Mäte üs en goe Mann,
dä us wahl wat gewe kann,
e Schänzke off en Schierke
für dat Zint Mäte-Füerke.

In innige Gegende höhle sich di Ke-iner Kürbisse un Runkelrüwe ut un brannen dorin en Käze an un trecken domit duar dat Dörp.
In der Eifel ete se Riefpannekuke, im Regierungsbezirk Düsseldorf links vam Rhien back me op Sinter Mäte Boukwe-itepannekuke, di sett me su hin, dat se di Pöste lich klaue künne. Van di groate mack manche-in di Pöste en schlimme Strik, he back Lappe in dän Dick, besounes im Kempener Laund wäd dä Strik utgeführt.
Di Ke-iner singe do en Väsche:

Zint Mäte, zint Mäte,
Ech han all loange Tiet
Ke-in Bokenkok en Melk gete.

In Rhienberg glick dän Bruk ussem Bruk an der rechten Rhiensidd. En groate Tüte wäd mit Aeppel, Nüte, Aerpele, Rüwe geföllt ouner di Decke van der Stouwen opgehange. Am ounere E-in üs en lang Papierschnur, di wäd angestoke. Wän dat Für no der Tüte kümp, fallen Aeppel, Nüte, Aerpel herut un die Ke-iner grubbele se op. Ich sägg ett noch ees: Links vam Rhien Mäte-Für un Buckwe-itepannekuke, kott am Rhien üs ett ehnlich wi rechs vam Rhien, nom Singe giew ett Grubbelegrapp. Fackele oder Für häwwe we-i in auler Tied nie gekaunt. Nou hörend di Lidsches.
Op Chünsitt vam Rhien sing me nett Liddsches, dat sind bloß sinnlose Reimereien.

Sent Märte, Sent Märte,
Di Kalver häwwe Stärte,
di Küwe häwwe Ohre,
ting, tang tore.

Oder:

Zint, Zint Mäte,
die Kalver hant lang Stäte
di Jonges sind Rabaue
die Weiter mit mer haue,
die Jonges esse gebrode Fisch,
di Wetter werf mer onger di Disch,
di Jonges esse Tate
die Weiter lecke di Plate.

Nou us Sinter Mäte Lid:

“Sinter Mätes Vügelsche, heet sun roat Kapüchelsche”.

 Wän üs dat Sinter Mätes Vügelschen? Mannich e-inen üs gau be-i der Haund, dat üs di Gans. Be-i us heet die Gans ni op Sinter Mäte  en Roll gespillt.
Wat vöar en Dier Sinter Mäte sienen Dag heet, sägge gliek en paar Väsche.Di Gans heet ouk ke-in roat Kapügelschen. Di Düsbergsche un op chünsitt vam Rhien sägge se Kögelsche. Dat üs en Krenske im Nacke. E-inige Lüt häwwe gedütt, dat wüau dän Hahn mit siene roa Kaump. Dän Hahn ewer üs Thors Vugel. Thor wuar dän Kriegsgott van die aule Germane, Wotans Vugel üs di Kre-ih. Twea sitten op siene Schouler, di fligen deglich ut un bringen üm Nachrich, wat geschütt und wat geschien üs.
E-ine Vugel heet dän Name Martinsvugel, dat üs di Kornwe-ihe, en Vugel, ehnlich däm Falken, dän tegen Omend wän ett schummert utflüg, tur Tied, wenn die Ke-iner singe. Die Kornweihe heet im Nacke en Krenske van Feere, die roatbrun sind, dat üs dat roat Kapügelschen.
In auler Tied hitt ett in die aule Lider:

“rond, rond, Kapügelsche
gefloge, gestowe wal öwer de Rhien.”

(hier fehlt das entsprechende Textzitat aus dem Mülheimer Lied)

Links un rechs vam Rhien hitt ett sou, ett sall domit wal agegewe wäde, dat dat Vügelsche wiet flüg un gau.

Wou di fette Ferkes siend.

Di siend be-idersieds vam Rhien.

Gud Frau gew us wat!
All di Hünnerkes legge wat!

We-il die Hunner all legge, üahr all wat gewe, sall si ouk wat gewe. Wat dann?

Bowen in di Fäsche, hangen die lange Wöste,
Gew us die lange, lot die kotten hange.

Ett üs Schlachtied, un do häwwe di Lüt Wöste in di Fäsche hange. Besche-ide siend di kle-in Singers ni, si willen di lange häwwe. Su üs dä Minsch, dat me-iste vöar sich.-Die Ke-iner häwwen Il, sie wille gau wat häwwe:

Lot us ni su lange stohn,
müten noch en Hüsken widder gohn,
hie van dän no Eße,
holen en fette Bläße.

Die Ke-iner bruken ni noh Esse om Viehmark, dohin mutt dä Vatter. Dä Väsch, dä nou kümp, heet mit di Kouh nicks te dohn.

Hi vöar, dovöar, vöar di rieke Koupmannsdüar.

Do stond si un bidde. Nou kümp en hoachdütsch Lidsche:

Hier wohnt ein reicher Mann,
der uns was geben kann,
viel soll er geben,
lang soll er leben,
selig soll er sterben,
das Himmelreich ererben!

In Meierich singe se:

Ues der dann gehne riek Mann,
der us brav wat gewe kann?

Ewer en Segenswunsch fehlt do? – Dategen singe se in Kempen:

Hei wonnt enne ricke Mann,
dä os vüel geave kann,
lang soll hä lewe,
selig soll hä sterwe,
on dän Himmel erwe!

Wie ett in Möllm tum Hoachdütsch gekumme üs, we-it ick ni, off villichs di Möllmsche Junges, ees die Möllmsche Schippes un Koahlehe-indler rieke Kouplüt wode un anfinge hoach te kall, dat vöar richtiger hile, we-it ick ni. Die Ke-iner höare wat in däm Huse:

Die Mad, di löp di Trappen herop,
pack wal in dä Nötesack,
pack wahl ni ternewe,
sall us wahl wat gewe.
Gew wat, hault wat,
tegend ett Johr wierr wat.

An Wöste un Speck dinken di Blage nit meahr, wat ganz Aunes erwachte se: Nüte! Si höaren di Mad all di Trappen herop loupe un wünsche, dat si ni tegen de Sack pack.Si wille wat häwwe, ewer si sall ouk wat vöar sich haule. Tegend Johr wille se wier kumme.

( hier fehlt das Textzitat für den folgenden Kommentar)

Dä Sinter Mäte Stuppstatt sall di Blagen Aeppel schmiete. Wän dä Sinter Mäte Stuppstatt üs, kann ick ne segge, off dat bloß sunnen Utdruck üs, oder off me in auler Tied domit bestimmt Uemmes me-inte, villichs en Knech im Gegensatz tur Mad, dän sich en bittsche verkledd hadd, mag sien.
Däm Sinter Mäte Stuppstatt wäde en paar Rigele gegewe.
Duar dat Gatt bowen em Dake oder tegen di Düare sall he dän Appel ni te wiet schmiete. Op der Strote leat dicke Dreck, di Möllmsche segge dovöar Driete. Un wän dän Appel do drin fällt, mutt he gere-inigt wäde. Di gesche-id Lüt seggen Dieck. Ewer et kus doch ke-ine Dieck do ligge, dat üs wal ni gudd müglich. He sall ewer ouk ni te hadd geschmiete wäde, dann fällt he in en Gatt un dann mutt he eas herut gesuch wäde.

Noch en Väsche:

Mus, Mus, kum herut,
giv us Aeppel un Nüte,
Aeppel und Nüte siend su gudd,
vöar dän aulen Padsfut.

Ouk di Mus kann me ni rech dü-e, ewer de Schluß üs wichtig. Padsfut heet dän Düiwel;
wän di Ke-iner wat giw, schütz sich vöar dän schwatte Gesell.

(So wiet ge-iht dat Manuskript van dän verstorvene laste Präsident vam Plattdütsche Krink, Wilhelm Klewer. Di Schlußwöd heet he ni meahr schriewe künne, dän lieven Herrgodd heet üm do dän Ble-istif ut der Haund genome. Die leste Sidd üs all koum meahr te lese.)

Nach einem stillen Gedenken für den verstorbenen Krink-Präsidenten trug Willy Terjung ein Gedicht Klewers über Sinter Mäte aus früherer Zeit vor. Alle sangen dann gemeinsam “Sinter Mätes Vügelsche”. Frau Müller sprach über Sinter Mäte in Speilerop. Sie schilderte, wo die Kinder früher in Speldorf hingingen und sich Gaben erbaten. Sie sprach von Leuten, die “äte petäte” waren und nur zögernd etwas verschenkten, und von solchen, die mit vollen Händen gegeben hätten. Sie wolle jedenfalls namens der Leute von Chünnsitt, die übrigens in recht stattlicher Zahl erschienen waren, sagen, daß auch sie Sinter Mäte feierten und sich, genau wie die Altstadt, für den Krink interessierten.
Nach einem kurzen Schlußwort von Kahl Nedelmann wurde der Abend früher als sonst im Hinblick auf den voraufgegangenen Beerdigungstag geschlossen.

Herr Hilterhaus (Hermann vam Klöttschen) hatte am Abend der Beerdigung in der Gesellschaft “Mausefalle” Rektor Klewer eine kurze Gedenkrede gewidmet, in der er Wilhelm Klewer als den treuesten Mitarbeiter der Gesellaschft bezeichnete. Herr Hilterhaus schloß seine Ansprache mit den Worten: “Mögen ihm an seinem Waldgrabe, wenn auch die Wurzeln der deutschen Bäume ihm schon bis ans Herz gewachsen sind, die Blätter und Blüten in geheimer Zwiesprache mitteilen, daß sein über alles geliebtes Möllm und auch sein Vaterland einst wieder in Ruhe und Frieden und früherem Glanze dastehen und daß seine zurückgebliebenen Mausefallenbrüder und Krinkmitglieder ihm die Treue halten werden mit dem Wahlspruch: “Möllm bovenaan.”